Norsk Michael Jackson-fan selger samling - prislapp: 2 millioner
Og man må belage seg på å grave dypt i lommeboka for å sikre seg den enorme samlingen. Fossaas vil nemlig selge både musikk, kostymer og andre effekter i én og samme pakke til to millioner kroner. - Jeg vil selge alt eller ingenting. Hvis jeg bare selger noe kommer jeg til å angre. Jeg er veldig knyttet til samlingen, så når jeg først skal selge den må alt sammen bort. Samlingen har blitt en livsstil, sier Fossaas til VG Nett. I samlingen er blant annet popkongens ikoniske sølvhanske med Swarowski-krystaller. Hansken som Fossaas eier ble brukt i en velkjent Pepsi-reklame Jackson gjorde i 1984. I tillegg har Fossaas samlet sammen et komplett Billie Jean-kostyme. 29-åringen har bestemt seg for å selge samlingen fordi han mener den ikke kommer til sin rett i hans eie. - De fleste tingene ligger jo rundt i bankbokser, ettersom jeg ikke har plass til alt i leiligheten min. Det er så synd å ha alle disse tingene stuet bort, så jeg håper det melder seg en kjøper som vil sette dem et sted der de synes, sier Fossaas. Fredrikstad-mannen har samlet siden 1989 og har kombinert mange ferier med nye Michael Jackson-kjøp. I 2009 dro han dessuten til Los Angeles for å sikre seg Billie Jean-hansken på auksjon, men auksjonen ble senere avlyst. De fleste samlerobjektene har han kjøpt av andre private samlere. Fossaas la ut salgsannonsen i januar, men har ennå ikke fått noen bud på hele samlingen. Derimot sier han at han har fått flere bud på enkeltobjekter. - Jeg har blitt tilbudt mange hundre tusen for Billie Jean-kostymet, men jeg er ikke interessert i å selge bare deler av samlingen, forklarer Fossaas, som hittil bare har fått bud fra USA. I samlingen er også en rekke CD-er og LP-er som Fossaas ikke hører på. Selv har han vært Jacskon-fan så lenge han kan huske. - Faren min mente at jeg ikke burde selge musikken, men jeg hører jo ikke på dem lenger. Nå har jeg all musikken på dataen, sier Fossaas. Siden popstjernen døde har en rekke av hans eiendeler og samleobjekter blitt solgt til millionbeløp verden over. Blant annet har Michael Jacksons røde Thriller-jakke blitt solgt for 10 millioner kroner. Den avdøde popstjernens dødsseng skal også selges på auksjon, sammen med hundrevis av andre gjenstander fra huset der han bodde.
Richard Fossaas (29) har reist verden rundt for å få tak i over 3000 Michael Jackson-effekter. Nå vil han kvitte seg med hele samlingen.